Bolgár Kata

**TOJÁSHÉJ**

egyfelvonásos

PÉTER (férj)

JÚLIA (feleség)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy telefon csörög. Hosszan zenél mire a térbe belép JÚLIA és felveszi a telefont.*

JÚLIA Igen. Tessék. Haló? Ki beszél? Haló? Van ott valaki? Itt Kissné Vincze Júlia beszél. Nem hallom tisztán. Haló? Ki az? Nem értem, hogy mit mond. Nem értem. Ne haragudjon, de akkor én most inkább leteszem. Viszhall. *(leteszi) Jóó.*

*PÉTER be*

PÉTER Kerestek?

JÚLIA Igen, de fogalmam sincs ki lehetett az.

PÉTER Én voltam. Jónapot. Jónapot. Kiss Péter vagyok. Mérlegképes könyvelő a konyhából. Krrxksszzsx *( telefon recsegés hangját utánozza)*

*Júlia lemondóan sóhajt*

PÉTER Azt hittem tetszeni fog…

JÚLIA Hogyne.

JÚLIA Reggel viszont tényleg felhívott anyád…

PÉTER Édesanyukám.

JÚLIA …hogy szerinte ki kellene üttetnünk ezt a falat. *( rá is mutat a megnevezett falra)*

PÉTER És ez most megzavarta a lelki békéd?

JÚLIA Inkább csak érdeklődéssel, sőt csodálattal tölt el, hogy honnan tudja ő, 80 kilométerre innen, hogy ez a fal árt az egészségednek.

PÉTER Az édesanyák már csak ilyenek. Egy idő után már csak az aggódás marad elfoglaltságnak. Ha tehetné maga állítana be egy kalapáccsal. Ebbe biztos vagyok. De ne aggódj, nem hagyom, hogy te majd ilyen legyél, ha nekünk lesz gyerekünk, ha nem szeretnéd.

JÚLIA Hogyne.

PÉTER Mire gondolsz most?

JÚLIA Arra, hogy már két napja megérkezett a műterembe a három örmény ikon, de én nem mehetek be hozzájuk.

PÉTER *(bólogat)* A neve Kissné Vincze Júlia. Restaurátor. Szereti a csorba dolgokat. Szereti kijavítani őket. *(kifelé látszólag neutrálisan)*

JÚLIA Hát neked?

PÉTER Nem sok.

JÚLIA A neve Kiss Péter. Mérlegképes könyvelő. Nem tudja hol van. Nem tudja mit csinál. *(kifelé)*

PÉTER Szerintem nekünk veszekednünk kellene egyet.

JÚLIA Tessék?

PÉTER Sose veszekszünk! Semmin. Mindig minden rendben van. Minden éppen hogy mindig jó. De miért?

JÚLIA Tessék?

PÉTER Ne mond már ennyit, hogy tessék.

JÚLIA Jól van.

PÉTER Nem. Nem! Inkább ne legyen jól! Ne adj nekem igazat. Mondd azt hogy miért ne mondhatnám annyiszor ahányszor akarom! Meg miért tehetném, azt amit akarok! Péter! Ne kell mindenben egyet értenünk!

JÚLIA Most mit akarsz evvel mondani? Mi bajod van avval ha jól elvagyunk.

PÉTER Hozzá vághatnál valamit a fejemhez! Veszekedj! Haragudj rám! Vagy mit tudom én. Sérts meg.

JÚLIA De miért tenném? Miért bántanálak meg szándékosan?

PÉTER Csak kicsit. Na. Valami szenvedélyt. Kétségeb is eshetünk. Vagy remeghetünk. Nagyon unom ezt már Juli.

JÚLIA Unsz kettőnket?

PÉTER Nem. Ne így értem. Ezt az állóvíz létezést te sem bírod ki nem?

JÚLIA Én nem vagyok állóvíz. Szerintem tényleg minden jó most, amennyire csak lehet.

PÉTER Megőrjítesz tudsz róla?

JÚLIA Hé. Most mért bántasz?

PÉTER Végre! Végre valami. Megbántottalak?

JÚLIA Igen fájt egy kicsit.

PÉTER De azért jó nem? Most te jössz.

JÚLIA Tessék?

PÉTER Nana, direkt ingerelsz evvel?

JÚLIA Nem értelek.

PÉTER Nem baj, ne értsük egymást! Nem kell, hogy érts csak végre beszéljünk teljesen nyíltan egymással kérlek. Most te jössz, bánts meg engem. Mondd el, mitől leszel ideges! Mi zavar téged. Mivel megyek az agyadra! Mi az amit visszatartasz magadba. Ordítsd ki magadból! Hadd tudjam én is! Gyerünk!

JÚLIA Hagyd ezt abba! Hagyd abba! Megijesztesz!

PÉTER Van, olyan dolog amit még mindig elhallgatunk egymás elől nemigaz? Van olyan rezzenésed amivel még meg tudsz lepni.

JÚLIA Elég lesz most már.

PÉTER Jó, elkezdem én. Reggelente úgy nézel ki mint Piri nénikém! Ezért menekülök ki az ágyból. Mit szólsz?

JÚLIA Semmi bajom Piri nénikéddel és ha most szándékosan provokálsz, nem fog menni! Nem fogok veled vitatkozni! Én higgadt és józan vagyok! Nem megy az agyamra a bezártság, és nem csinálok ilyen elmebajos dolgokat!

PÉTER Egy jégcsap vagy!

JÚLIA Nem hiszem el, hogy ezt gondolod! Peti te szeretsz engem! Öt éven át kibírtál. Megkérted a kezem és elvettél feleségül!

PÉTER 2 éve! Annak már 2 éve! Te nem unod ezt a nyugalmat?

JÚLIA Akkor se tudsz tudsz felingerelni! Nem tudsz felmérgesíteni! Nem hagyom!

PÉTER De miért? De miért nem tudlak!?

JÚLIA Mert én nyugodt vagyok!

PÉTER Miért nem tudsz egyszer az életben ideges lenni? Úgy szeretném.

JÚLIA Mi értelme van annak, hogy kiboruljak?

PÉTER Nem ettől vagyunk igazán élők, szívem? Nem a tűz az ami miatt izgalmas élni?

JÚLIA Most megint nyűgös leszel igaz?

PÉTER Én azt is tudni akarom, hogy milyen az őrület. Meg a nyers valóság. Valami igazi energiát akarok . Az aszkézis élvezet.

JÚLIA Ugyan már, túlzol.

PÉTER Jó igen, de érted mit mondok.

JÚLIA Értem, de nem értek egyet veled. Nem akarok késsel a kezemben rohangálni.

PÉTER Egy kicsit na, mi bajod lehet tőle?

JÚLIA Netalántán mert olyan dolgokat mondok ki amiket nem akarok! Amit megbánok, vagy ami téged bánt meg.

PÉTER Miket!?

JÚLIA Hagyj békén.

PÉTER Mit nem ismersz be?

JÚLIA Ne faggass!

PÉTER Júlia! Ki vele! Ki vele! Mondjad! Mondjad!

JÚLIA Tessék, azt tudtad, hogy szándékosan nem veszek 20 százalékos tejet pedig tudom hogy azt szereted?

PÉTER Na ne viccelj. Most szíven ütöttél. Tudom, hogy direkt csinálod. Ezért nem ágyazok be én se soha. Tudsz ennél jobbat.

JÚLIA Azt tudtad, hogy a buszon elképzelem meztelenül az embereket szórakozásból? És élvezem. Elmondhatatlanul élvezem ezt játszani! Mert jólesik!

PÉTER *(nevet)* Juli te elképesztő vagy!

JÚLIA Néha hosszabb úton, jövök haza, hogy ne érjek ide olyan hamar, mert muszáj egy kis csend.

PÉTER Oh. Értem. Most megleptél. De köszönöm, hogy elmondtad…Azért kicsit jól esett nem? Én ki nem állhatom, ha megcseréled a szappanokat a fürdőszobában. Na most már van mint joggal puffognunk.

JÚLIA Puffogni valóra vágysz?

PÉTER Igen.

JÚLIA Valami vérpezsdítőre?

PÉTER Igen!

JÚLIA Miattam nincs.

PÉTER Mi nincs miattad?

JÚLIA Miattam nincs gyerekünk.

PÉTER Tessék?

JÚLIA Mert én nem akarok. Ezért nincs gyerekünk. Mert nem akarok. Ennyi. Ilyen egyszerű.

PÉTER Viccelsz. Nem ugratsz be.

JÚLIA Sose tudtam elképzelni Peti. Nem megy. Nem lehet.

PÉTER Mi van?

JÚLIA Én nem tudtam rávenni magam, értsd meg. Nem akarom.

PÉTER Te most komolyan beszélsz? Mi az hogy nem akarsz? Mi az hogy nem akarsz??

JÚLIA Annyi, hogy én, én nem. Tessék, itt van a nyers valóságod. Én ugyanúgy gyógyszert szedek.

PÉTER Most jól értelek? Te ugyanúgy szedsz fogamzásgátlót?

JÚLIA Igen.

PÉTER Annak ellenére, hogy megbeszéltük, hogy nem?

JÚLIA Igen, látod hogy valamiért nem esek teherbe.

PÉTER Mióta játszod ezt?

JÚLIA ...

PÉTER Mióta?

JÚLIA Számít ez?

PÉTER Persze, hogy számít! Hallani akarom Júlia!

JÚLIA Körülbelül egy éve.

PÉTER Egy éve! Már egy éve próbálkozunk. Vagyis csak én ezek szerint. Mond te normális vagy? Te normális vagy? Becsapsz engem lassan egy éve? Én egész idő alatt tapintatos és türelmes voltam veled te meg valójában teszel az egészre? Mekkora hülye vagyok. Miért nem mondtad, hogy nem akarsz gyereket?

JÚLIA Ne haragudj.

PÉTER Ne haragudjak? Meg áll az eszem. Igazad van szívem szerelme nem haragszom, hogy elfelejtettél szólni, hogy van egy dolog amiben kicsit nem értünk egyet! Anyád csipkefüggönye jó lesz a konyhába, holnap húslevest eszünk, egy gyerek meg kell a francnak! Értem én! Semmi baj életem! Köszönöm szépen! Kérlek szépen máskor is! Nyugodtan, nyugodtan máskor is! Nekem ugye édes mindegy az ilyen. Ugye?

JÚLIA Annyira megrémültem.

PÉTER Mitől? Mitől Júlia? Egy gyerektől? A felelősségtől? vagy tőlem? Az Isten áldjon meg! Tudod, hogy én mennyire szeretnék egy kisbabát!

JÚLIA Egy gyerek nem egy festmény amit csak, úgy helyre tudnék hozni, ha elrontódik! Ha elrontom mihez kezdek vele? Ha elrontom, hogy számolok el magammal?

PÉTER Te beteg vagy. Azért vannak a szülök, hogy vigyázzanak a gyerekükre! Hogy ne rontódhasson el! És én még aggódtam a törékeny lelkedért te kétszínű patkány!

JÚLIA Ezt vond vissza!

PÉTER Rendben! Bocsánat! Ne haragudj. De nagyon feldühítettél. Miért nem beszéltünk erről? Miért nem mondtad ezt soha? Miért hagysz ki engem ebből? Szerinted ebbe nekem nincs beleszólásom?

JÚLIA Mert akkor mit csináltál volna ha elmondom?

PÉTER Fogalmam sincs Júlia, de mond most mitől jobb a helyzet?

JÚLIA Tudtam, hogy nem értenéd meg.

PÉTER Hogy nem érteném meg? Gratulálok. Azt nem értem meg, hogy miért nem mondtad el! Nem azt hogy miért érzel igy te bolond! Tényleg, minek is mondtad volna el, mielőtt..

JÚLIA Mielőtt feleségül veszel?

PÉTER Igen, mielőtt hozzád kötöm az életem!

JÚLIA Mert bíztam benne, hogy megváltozom!

PÉTER Nagyszerű. Ezek szerint nem sikerült.

…

JÚLIA Sajnálom.

PÉTER A sajnálatodat nem tudom felnevelni. Nem birok rád nézni se. Hogy csaphattál így be.

JÚLIA Én nem tudnék jó anya lenni. Hidd el. Nem akarom, hogy valaki a hasamban éljen, utána meg a kis törékeny testét tartsam..

PÉTER Ne. Ezt ne. Kérlek szépen, ne magyarázkodj. Nem akarok egy szót se tudni abból most, hogy miért. Hallgass kicsit. Épp lenyugszom.

….

PÉTER Le kell vinni a szemetet.

*leviszi a szemetet, újra átmegy a téren, visszajön*

JÚLIA Peti kérlek ne gyűlölj.

PÉTER A szőnyegeket is ki kell rázni.

*ki megy a térből kirázza a 2-3 szőnyegeket, majd vissza*

PÉTER Becsaptál engem! Nagyon csúnyán! Nagyon sokáig. Hányszor is? Hússzor?!?

JÚLIA Hány hónap van egy évben szerinted?

PÉTER Hátba szúrtál. Konkrétan egy kés van a hátamban. Konkrétan érzem a kést Júlia. Köszönöm szépen!

JÚLIA A nevem Kissné Vincze Julia. Restaurátor. Szeretem a csorba dolgokat. Szeretem amit csinálok. Szeretem magam. *(kifelé)*

JÚLIA A neve Kiss Péter. Mérlegképes könyvelő. A nagyapja mindig Kiss Tábornoknak hívta. Most nem tudja hol van. Most nem tudjon hova lépjen. *(kifelé)*

PÉTER A neve Kiss Tamás. Tűzoltó lesz. Vagy katona. Most nem tudom, hol van. Most nem tudom hova férhet. *(kifelé)*

*csend*

JÚLIA Most mit csinálsz?

PÉTER Nem látod? Meglocsolok egy páfrányt.

JÚLIA De miért?

PÉTER Mert mindig én szoktam meglocsolni ezt az idióta páfrányt.

JÚLIA Dehogyis. Én locsolom meg minden reggel. Az az én páfrányom.

PÉTER Ohó a tiéd. Elnézést, nem tudtam, hogy ebben a lakásban van még olyan, hogy enyém vagy a tiéd.

JÚLIA Locsolgasd a saját növényeidet.

PÉTER Most mit vagy úgy oda? Te tényleg ezt a vitát akarod lejátszani? Hogy ki locsol egy zöldséget?

JÚLIA Meg is ölhetted volna.

PÉTER Jaj, hagyjál már. Ez egy páfrányt. Van, zöld és ennyi.

JÚLIA Ha ha , de nagyon vicces vagy.

PÉTER Te csak ne gúnyolódjál és ne követelőzzél. Most jogom van halálra locsolni a páfrányodat! Mellesleg tényleg nem bánnám ha többet nevetnél. Velem. Nevess miattam. De most ezt se mondom mert dühös vagyok rád és nem törődők veled.

JÚLIA Én igenis nevetek veled.

PÉTER Én nagyon keveset látlak.

JÚLIA Jól vagyok.

PÉTER Nem mondtam, hogy nem lennél jól.

JÚLIA Jó, ezek után ne locsold Andrej Rubljovot légyszíves.

PÉTER Kit? Te elneveztél egy páfrányt?

JÚLIA Igen, most. Látod milyen mókás, háhá de szórakozott vagyok én is. Jaj de nevetek.

PÉTER Ha tudnám mit akarsz ilyenkor elérni.

JÚLIA Háhá Kiss Péter vagyok és viccet csinálok mindenből mert a munkám az összes életkedvet kiölte belőlem.

PÉTER Háhá Vincze Júlia vagyok és a szüleim ridegségének köszönhetem, hogy érzéketlen ember lettem aki nem képes szeretni semmit. Te most mégis milyen indokból támadsz engem? Fáj ugye, hogy én vagyok az akit megbántottak? Hogy nekem van okom a sértődésre. Zavar, hogy most nem téged kell vigasztalni. Nem bírod ki, ha nem te vagy a törött szárnyú kisgalamb ugye? Mert hiába takargatod a hideg kőtekinteteddel, és a fagyos viselkedéseddel én ismerlek Juli, én tudom, hogy arra vágysz a szíved mélyén, hogy valaki az ölébe vegyen, simogassa a hajad, és avval hitegessen, hogy nem lesz semmi baj. De lesz baj! Kicseszettül lesz baj! Most kicseszettül magadra maradtál! A mai napig azt hittem ez vagy te. Az én törött szárnyú kismadaram. Azt hittem ismerlek.

…

*csend*

JÚLIA Te sosem használsz közhelyeket. Ki nem állhatod őket. Peti. Mos te jössz.

*csend*

PÉTER Tudod mire jutottam? Te egy kígyó vagy. Egy kígyót melengettem évekig.

JÚLIA Na jól van most már. Te vagy egy kígyó. Én csupaszív lélek vagyok. Gyere és vigasztalj meg kérlek.

PÉTER Azt már nem. Most az egyszer semmi kedvem hozzá.

JÚLIA Annyira gyötört ez az egész. Mart belülről a bűntudat, hogy megvezetlek. Minden Szűz Mária citromba harap a mostani képeimen. Nem tudok elvállalni egyetlen kis Jézust sem. Tudom, hogy ez valami bizarr dolog... Nem akarok mentegetőzni, de félek, hogy most elmész. Összepakolsz ki lépsz az ajtón, és vissza se nézel mert így nem kellek neked. Gyerünk! Menjél csak!

PÉTER Nem megyek el.

JÚLIA Persze, mert nem lehet de egyébként már itt se…

PÉTER Nem fogok elmenni. Még. Vagy, vagy egyáltalán nem. Nem tudom, Juli. Nem értelek. Nem akarok nélküled lenni, de ezt most annyire nem értem. Najó, gyere ide. Ülj velem szembe. *( leülteti magával szembe)* Nem tudom mióta, de egy ideje nem is vesszük észre egymást, tudod?... Két hülye pisztráng vagyunk egymás mellett egy hülye akváriumban. Nem tudom, mikor tudtam utoljára a nézésedből, hogy mit gondolsz, érted? Úgyhogy most csak nézzük egymást. Jó? És hallgassunk. Hátha találunk valamit. Nézz rám Júlia. Juli nézz a szemembe *( egymásra szemébe néznek)*

*csend*

*csend*

PÉTER Meztelen vagy.

JÚLIA Tessék?

PÉTER Levetkőztettelek a szememmel.

JÚLIA Most komolyan? Nincs rajtam ruha?

PÉTER Nincs rajtad semmi...Csak a két szemem.

...

JÚLIA És?

PÉTER Mi és?

JÚLIA ...Jó?

PÉTER Zavaros. Szokatlan vagy csupaszon ennyi tárgy között.

JÚLIA Értem.

PÉTER Ne félj. Összehajtogattam a ruháid. Oda tettem melléd.

JÚLIA Kedves tőled.

PÉTER Nincs mit.

JÚLIA Még mindig meztelen vagyok?

PÉTER Látni akarlak. Mindened. Látni akarom ki vagy.

JÚLIA Zavarba hozol.

PÉTER Lecsupaszítalak, hogy ne tudj elrejteni semmit.

JÚLIA Szépnek tartasz?

PÉTER Látom a csontjaid a bőröd alatt. Vékony vagy. Elfogysz lassan. De én szeretem ahogy egy virág leteszi a fejét a földre. Olyan szánalmasan gyámoltalan. Szerényen eltűnik belőle az élet.

JÚLIA Nagyon kedves. Te is meztelen vagy. Én is látok mindent.

PÉTER Akarsz engem?

JÚLIA Mire?

PÉTER ( *keserűen felnevet*) Felejtsd el.

JÚLIA Ha én egy haldokló virág vagyok neked.

PÉTER Nem vagy az. Tudod, hogy szép nő vagy.

JÚLIA Az a fontos, hogy te milyennek látsz te hülye.

PÉTER Azt is tudod. *(megenyhülve)*

JÚLIA Persze hogy akarlak. Én ... nagyon szeretnélek nagyon akarni. Hogy ne legyen senki más. Senki másom akire gondolnék ha egyedül vagyok. Hogy te legyél az egyetlenem Peti.

PÉTER Én is Juli.

JÚLIA De azt hiszem a legtöbbször csak magamra gondolok, és elfelejtek elég helyet szorítani neked, vagy bárki másnak a szívemben.

PÉTER Tudom Juli.

JÚLIA És ennyi nem elég Peti, nem igaz? Neked ennyi nem elég? Nem adok neked eleget, tudom.

PÉTER Nem. Azt hiszem valóban nem elég.

*Péter meglát Júlia haján valamit. Finom mozdulattal kiveszi a hajából a szöszt óvatosan, majd egyszerűn elfújja.*

JÚLIA Akkor miért vagyunk itt? Miért vagyunk még együtt? Miért vettél el te idióta? Miért akarnál a gyermeked anyjának ?

PÉTER Ne csináld ezt. Ne legyél ilyen sajnálkozó. Ennyire patetikus. Mintha nem is szeretnélek vagy mintha nem is szeretnél. Ez nem igaz. Ez most nem azért nehéz mert nem szeretjük egymást eléggé hanem mert pont ellenkezőleg van. De ne másszunk bele ilyen iszapos, keserű önsorsrontásba. Ááh. Na. Na hagyjuk ezt abba. Elég volt. Csináljunk valami szórakoztatót. Mihez van kedved most? Most mit játsszunk? Ha? játsszunk valamit ? Jó? Jó? Hozz egy labdát vagy mit tudom én. *( idegesen nevet )*

JÚLIA De jóó, hát nincs is semmi probléma, ha nem beszélünk róla, igaz? Peti nem ezt akartad, hogy ki mondódjanak dolgok?

PÉTER De ezt akartam.

JÚLIA De, ezt akartad. Hogy ne sunnyogjunk, hogy legyünk igazak egymáshoz. Tessék, itt van ami igaz. Szar. De itt van. Most akkor mi lesz vele? Kiforgattuk, idehánytuk magunkat és ennyi? Most akkor teázhatunk? Csókolom? Peti, ne viccelj már.

PÉTER Nem tudom! Nem tudom mit kezdjek evvel! Nem tudom mit kéne most csináljunk Juli. Mit csináljunk magunkkal!? Nem tudok okos lenni. Nem tudok megoldásokat. Nem akarok belefolyni aztán belecsömörleni, és szétroncsolódni. Érted?

JÚLIA De mégis mire számítottál ?

PÉTER Hülye voltam! Az vagyok. Csak valami izzást akartam. Hogy történjen már valami. Mert soha semmi nem történik. Áll ez a hülye idő. Nincs semmi változás és ettől megőrülök. Persze nem is csoda, ha nincsenek közös vágyaink.

JÚLIA De most legalább tisztaság van. És vannak közös vágyaink.

PÉTER Hát én ennél koszosabb és alantasabb állapotban még sose voltam.

JÚLIA Tényleg áll a világ. Nem megyünk sehova. Igazad, van hagyjuk ezt a keserűséget. Játszunk egymással. Most a haragod nem vezet sehova. Mert elfolyik az idő, és szétfolynak a tettek. Mert holnap ugyanaz a nap lesz, mint ami ma volt. És azután is ugyan ez a nap lesz. Meg azután is. Szóval nem veszíthetünk semmit. És ez biztonságot ad. Nem ?

PÉTER De.

JÚLIA Akkor jó.

PÉTER Akkor jó.

JÚLIA Jó!

PÉTER Jó!

PÉTER Nem akarok semmit se. Se beszéni, se gondolkodni. Ki akarok menni. Fogalmam sincs hova, de minél távolabb innen. Mibe keveredtünk te jó ég. És ez most már itt marad a levegőben örökre. De fáj a fejem, Istenem.

*hallgatnak*

PÉTER Mit játszunk?

JÚLIA Mondj valami szépet amit nem tudok még.

PÉTER Jól van… Van valami. Azt például nem tudod, mert sose mondtam, *(hatásszünetet tart)* hogy az adótörvények, önkormányzati rendeletek alkalmazásában..

JÚLIA Aaahj nemár! *( Júlia felnevet )*

PÉTER *…* nem minősül rendeltetésszerű joggyakorlásnak…mindegy is.

JÚLIA Szívemből szóltál.

PÉTER Egyébként igazad volt. Tényleg elvette a munka minden jókedvem. Nem lehetnék én is olyan kedves cserépfestő inkább mint te?

JÚLIA De, természetesen.

PÉTER Kösz. De tényleg ott fogom hagyni.

JÚLIA Én támogatlak bárhogy is döntesz.

PÉTER Már átlátok rajtad.

PÉTER Ha arra gondolok, hogy milyen voltál amikor megismertelek, és még csak egy idegen voltál a többi ismerős arc között, csak a hangodra emlékszem Ha rád gondolok, a hangod hallom először. Ebbe lettem szerelmes.

JÚLIA Tényleg?

PÉTER Persze.

JÚLIA Én miattad tanultam meg nevetni saját magamon. Megtanítottál könnyű szívvel kacagni. Tényleg. Néha csak némán, de hidd el tényleg mosolygok belül. És ezt nem akarom elveszíteni. És a szüleimmel kapcsolatban is igazad volt. De most már megbékéltem avval, hogy ők a maguk nagyon furcsa, nagyon sajátos módjukon szerettek engem. És szeretnek.

PÉTER Juli.

JÚLIA Kérlek. Hadd higgyem ezt.

JÚLIA Peti?

PÉTER Igen?

JÚLIA Csukd be a szemed.

PÉTER Hát jó. Egyszer meg kell halni. *( becsukja a szemét )*

JÚLIA *(közel hajol Péter füléhez, majdnem suttogva beszél*) Én szeretnék veled törődni. És szeretném, hogy érezd van melegség bennem. És szeretnélek átölelni, megsimogatni a hajad, és azt mondani, hogy ne aggódj, nem lesz semmi baj.

PÉTER *( kinyitja a szemét, mély levegőt vesz)* Ez is egy játék?

JÚLIA Nem. Ez teljesen komolyan mondom.

PÉTER Megváltozott a hangod.

JÚLIA Peti, én meg szeretnék változni.

PÉTER Akkor holnaptól te azt játszod, hogy megváltozol, én pedig azt hogy megtanulok alkalmazkodni.

JÚLIA Ez tetszik.

PÉTER Holnap meg akarlak találni.

JÚLIA Holnap azt akarom, hogy megtalálj... De mi garantálja azt, hogy nem veszíthetünk a játékunkban?

PÉTER Semmi Júlia. Semmi. De ettől mi még játszani fogunk. Ugye tudod, hogy az előbb szinte pontosan ugyanolyan játékba kezdtél, mint amibe én is akartam?

JÚLIA Igen. Tudom.

PÉTER Na látod ez egészen biztató. Ez igazán biztató. Még a végén reményeim is támadnak.

*Sötét*

2020